15.3.2023
DA
Den Europæiske Unions Tidende
C 96/33
Efter Anden Verdenskrig blev privat forarbejdning af sveskeblommer forbudt.
Fabrikken i Fordon (som nu er et distrikt i Bydgoszcz) blev den største aftager af sveskeblommer, og dens vigtigste produkt var blommemarmelade.
Frugtavl blev økonomisk vigtig for indbyggerne i den nedre del af Wisładalen, ikke blot på grund af det gunstige mikroklima, men også på grund af efterspørgslen efter sveskeblommer fra forarbejdningsanlægget i Fordon og restauranterne i lokalområdet samt den nærliggende handelsrute ad floden Wisła.
Synet af kobberkedler (som på polsk hedder kocioł kuprowy efter det latinske ord cuprum, der betyder kobber), rørepinde (som på polsk hedder bocian) og ildsteder er blevet et permanent træk ved landskabet i de omkringliggende landsbyer.
Produktionen af blommemarmelade i den nedre del af Wisładalen var genstand for en ph.d.-afhandling med titlen Stirring the pot in Poland: traditional plum jam, regional identity, and rural development in the Lower Vistula Valley, som blev udarbejdet på Cornell University.
Forskningsresultater har vist, at indbyggerne i kommunerne i den nedre del af Wisładalen entusiastisk dyrker traditionelle plantesorter, og at deres aktiviteter bidrager til at bevare biodiversiteten og beskytte det geografiske områdes særlige karakter, der er opstået gennem århundreder.
Desuden har undersøgelser foretaget på universitetet Kazimierz Wielki i Bydgoszcz, der analyserer den kulinariske arv og udvikling af turismen, vist, at det hovedsagelig er frugtavlsproduktet »Powidła śliwkowe z Doliny Dolnej Wisły«, som er blevet et kendetegn for den nedre del af Wisładalen.
Produktionen af »Powidła śliwkowe z Doliny Dolnej Wisły« er stadig vigtig for lokalsamfundet i dag.
Dette bekræftes af, at produktet kan findes på messer og ved talrige demonstrationer af blommemarmelade, hvor man også kan smage på den og købe den.
En af disse er Święto Śliwki (blommefestivalen), der har fundet sted i Strzelce Dolne siden 2001 og er en meget populær begivenhed.
I løbet af få år begyndte festivalen at tiltrække titusindvis af besøgende fra hele Polen.
Święto Śliwki er blevet til en begivenhed, som varer 2 dage, og journalister har betegnet den nedre del af Wisładalen som »Polens blommehovedstad«.
Den lokale tv-station TVP Bydgoszcz og PIK, den lokale afdeling af Polskie Radio, som er det statslige radioselskab, har promoveret begivenheden gratis i 20 år.
På politimesterens kontor i provinsen Kujawsko-Pomorskie henvises der i reklamemateriale for turister til denne begivenhed i forbindelse med »Powidła śliwkowe z Doliny Dolnej Wisły«.
En lang række artikler i den lokale og nationale presse, henvisninger i bøger, der beskriver regionens traditioner, og forskellige priser, der er vundet ved konkurrencer, vidner om det gode omdømme, som »Powidła śliwkowe z Doliny Dolnej Wisły« nyder godt af. »Powidła śliwkowe z Doliny Dolnej Wisły« omtales som et anerkendt lokalt varemærke i publikationer fra det polske kammer for regionale og lokale produkter. »Powidła śliwkowe z Doliny Dolnej Wisły« har to gange vundet førstepræmien i sin kategori ved prisuddelingen Nasze Kulinarne Dziedzictwo (»Vores kulinariske arv«).
»Powidła śliwkowe z Doliny Dolnej Wisły« er i flere årtier blevet fremmet i Natura 2000-materialer som en traditionel forarbejdningsmetode i den nedre del af Wisładalen samt i materialer udarbejdet af den nationale fond for miljøbeskyttelse og vandforvaltning.
For at bevare produktets kulturarv har det etnografiske museum i Toruń indsamlet historisk materiale vedrørende blommemarmelade og dyrkning af blommer i den nedre del af Wisładalen, som det i 2020 udgav på cd'en med titlen Smażenie powideł metodą tradycyjną (blommemarmelade fremstillet på den traditionelle måde) som led i beskyttelsen af den immaterielle arv.
Dette initiativ er et uddannelsesprojekt med deltagelse af etnografer og producenter af »Powidła śliwkowe z Doliny Dolnej Wisły«, som ønsker at nå ud til det størst mulige antal lokale beboere og skoler — hvor projektet præsenteres i undervisningen — for at holde traditionen for fremstilling af blommemarmelade i live.
Henvisning til offentliggørelsen af varespecifikationen https://www.gov.pl/web/rolnictwo/wnioski-przekazane-komisji-europejskiej